Durant l'any 2017 s'han registrat 1.744 expedients en 71 municipis litorals corresponents a 15 tipus diferents segons la classificació establerta en el Sistema per la tramitació dels expedients del Servei de Costes.
La majoria dels expedients es concentren a les demarcacions de Barcelona i Girona ambdues amb valors per sobre dels 600 expedients.
Més del 50% dels expedients són autoritzacions en zona de domini públic maritimoterrestre, i a continuació un 17,4% dels expedients són comunicacions prèvies en zona de servitud de protecció.
Quatre tipus tenen percentatges molt poc significatius, menys de l'1% (procediment d'atermenament, concessió d'abocament en domini públic, serveis de temporada i Informe de Pla territorial o sectorial)
Les autoritzacions en domini públic maritimoterrestre (DPMT) es sol·liciten majoritàriament per a actes oberts al gran públic.
Un 61% són per a esdeveniments marcadament socials, de caràcter esportiu o popular com festes majors i trobades comunitàries.
També n'hi ha de caràcter econòmic, com ara filmació d'anuncis publicitaris i sessions fotogràfiques.
L'any 2017 s'han tramitat 873 autoritzacions en DPMT, un 56,8% de les quals són per a esdeveniments i festes populars i un 33% estan relacionades amb activitats econòmiques.
La demarcació de Barcelona amb 391 expedients és la que concentra un major nombre de registres, dels quals el 55% són autoritzacions per esdeveniments populars, com festes majors, concerts, trobades socials, un 38% són per a rodatge d'espots publicitaris i sessions fotogràfiques, i altres estan relacionades amb l'hostaleria i restauració.
La demarcació de Girona i la de l'Ebre, amb 264 i 61 autoritzacions respectivament, tenen una distribució per temes molt similar a la demarcació de Barcelona: un clar predomini dels esdeveniments populars seguit a moderada distància per les activitats econòmiques.
A Tarragona, amb 164 expedients, els esdeveniments populars representen el 73% del total.
El nombre d'expedients d'aquesta tipologia tramitats l'any 2017 és un 65% superior al que es registraven l'any 2013.
En aquest quinquenni la mitjana d'expedients s'ha situat en 743 expedients/any.
L'any 2017 el nombre d'expedients és un 18% superior a aquesta mitjana.
Per ocupar el domini públic maritimoterrestre amb obres o instal·lacions no desmuntables o amb instal·lacions desmuntables per a un termini superior a un any, cal que l'Administració atorgui prèviament una concessió administrativa.
Al llarg del 2017 s'han obert 43 expedients referents a concessions.
Tres fan referència a concessions d'abocament i els restants són concessions ordinàries.
Les concessions destinades a obres d'urbanització i protecció ambiental han estat les més nombroses, seguides per les referides a equipaments, les de legislació i/o ordenació i d'usos i les destinades a activitats econòmiques.
Pel que fa a l'actuació concreta que precisa cada expedient 18 (45%) comporten la construcció i/o la instal·lacions de noves edificacions, 15 expedients (37,5%) són de millora i/o reforma de construccions ja edificades, 5 expedients encara estan en fase de projecte i dos expedients són per millorar l'accessibilitat a una zona.
Únicament tenen possibilitat de pròrroga pel que fa a la vigència inicialment atorgada 2 expedients, la resta són improrrogables.
L'any 2017 es van tramitar 101 autoritzacions en zona de servitud de protecció, el que comporta una reducció del 18% respecte l'any anterior.
La mitjana d'expedients tramitats per any es situa en 130 expedients.
Del total d'autoritzacions en ZSP un 38% tenen com a finalitat dur a terme actuacions de caràcter residencial, la majoria (67%) per obres de millora o reforma d'edificacions existents, com canvi de cobertes, paviments o murs exteriors i reforços estructurals de les edificacions.
Les noves construccions de caire residencial han estat principalment la realització de piscines i pàrquings.
Excepcionalment s'ha autoritzat algun increment de volum residencial, en supòsits reglats.
Els 31 expedients que persegueixen millores de caràcter econòmic estan majoritàriament promoguts per bars, restaurants, locals comercials, i hotels.
I representen un 30% de les autoritzacions.
Les autoritzacions d'activitats econòmiques es reparteixen de manera similar entre actuacions de reforma i millora d'activats econòmiques ja existents (14 expedients) i les de construcció o instal·lació de noves estructures (15 expedients).
En el 2012 es va modificar la normativa sectorial de Costes i les obres o activitats en la zona de servitud de trànsit i protecció del domini públic maritimoterrestre que no comportin increment de la superfície ocupada o de la volumetria existent, ni canvi de l'ús autoritzat estan subjectes a una comunicació prèvia a l'administració.
Mitjançant aquest tràmit l'interessat comunica l'actuació prevista, que podrà dur a terme si l'òrgan competent en matèria de costes no manifesta disconformitat en el termini de dos mesos.
En el 2017 s'han tramitat 303 expedients, seguint una tendència de creixement sostingut al llarg dels darrers anys.
La distribució per matèries mostra un clar predomini de les actuacions de caràcter residencial.
Les situacions més freqüents han estat la consolidació i millora o la reparació de façanes, balcons, terrasses i altres elements exteriors, seguit per la reforma en serveis bàsics com banys i cuines.
El nombre de comunicacions per activitats econòmiques i obres d'urbanització són similars.
El 88,7% dels expedients referents a comunicacions prèvies en zona de servitud, concretament 269 han estat per millora, reparació i consolidació d'edificacions existents.
El 11,3% restant han estat comunicacions per informar de la instal·lació de xarxes de subministrament o infraestructures temporals.
Els expedients de diligències preliminars s'obren a partir d'actuacions irregulars i queixes de particulars..
L'any 2017 s'han tramitat 75 expedients, la majoria dels quals (36 casos) per incompliments de les condicions imposades als serveis de temporada.
17 són denúncies d'activitats econòmiques, que és la tipologia que recull més expedients.
A considerable distància hi ha denúncies per excés d'aforament i ocupació en esdeveniments i actes socials i, finalment, actuacions sobre construccions residencials.
En el darrer quinquenni la mitjana d'expedients és de 90 expedients per any.
Per demarcacions Barcelona és la què compta amb més expedients d'aquesta categoria amb un 53% del total, especialment per incompliment en activitats de caràcter econòmic i serveis de temporada.
Segons les dades del Sistema per la tramitació dels expedients del Servei de Costes, l'any 2017 s'han tramitat 1.744 expedients en 71 municipis litorals de Catalunya.
Les demarcacions de Girona i Barcelona són les que concentren més expedients, amb el 36% i el 35% respectivament.
El 93,4 % dels municipis costaners han participat en la gestió d'expedients, únicament 5 municipis no han registrat cap tràmit.
Sitges amb 120 expedients és el municipi amb un major nombre de registres.
Pel que fa a la tipologia dels expedients, el 50% dels registres són autoritzacions en domini públic.
Pel que fa la motivació, la més freqüent és la realització d'esdeveniments i espectacles com ara activitats esportives i festes de caràcter popular.
La majoria d'autoritzacions, com és el cas dels esdeveniments socials, s'han classificat pel que fa a la seva incidència territorial com a activitat administrativa.
Les actuacions de millora d'edificacions existents ja siguin residencials o vinculades a activitats econòmiques són el 24,5%.
Per altra banda els expedients que han generat una nova construcció o instal·lació d'elements fixes sobre el terreny han estat el 8,7 % del total dels expedients.